ธปท.เผยทุนสำรองเพิ่ม600ล้านเหรียญสหรัฐ
ธปท.เผยทุนสำรองระหว่างประเทศมี 1.862 แสนล้านเหรียญสหรัฐ เพิ่มเล็กน้อย 600 ล้านเหรียญสหรัฐ คาดเพิ่มขึ้นเนื่องจากยังมีความจำเป็นต้องแทรกแซงค่าเงินบาท
3 มิ.ย. 2554

ธปท.เผยทุนสำรองระหว่างประเทศมี 1.862 แสนล้านเหรียญสหรัฐ เพิ่มเล็กน้อย 600 ล้านเหรียญสหรัฐ คาดเพิ่มขึ้นเนื่องจากยังมีความจำเป็นต้องแทรกแซงค่าเงินบาท
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 27 พ.ค.ปีนี้อยู่ที่ระดับ 1.862 แสนล้านเหรียญสหรัฐ หรือประมาณ 5.652 ล้านล้านบาท เพิ่มขึ้น 600 ล้านเหรียญสหรัฐ หรือประมาณ 1.8 หมื่นล้านบาท จากสัปดาห์ก่อนหน้าที่ระดับ 1.856 แสนล้านเหรียญสหรัฐ หรือประมาณ 5.618 แสนล้านบาท 
ด้านฐานะสุทธิการซื้อเงินตราต่างประเทศล่วงหน้าแลกกับเงินบาท(Forward)อยู่ที่ 2.35 หมื่นล้านเหรียญสหรัฐ เพิ่มขึ้นจากสัปดาห์ก่อนหน้า 1,000 ล้านเหรียญสหรัฐ ส่งผลให้ฐานะเงินสำรองระหว่างประเทศสุทธิซึ่งรวมทุนสำรองระหว่างประเทศและฐานะสุทธิการซื้อเงินตราต่างประเทศล่วงหน้า ในปัจจุบันอยู่ที่ระดับ 2.097 แสนล้านเหรียญสหรัฐ 
ทั้งนี้ สาเหตุการเพิ่มขึ้นของทุนสำรองน่าจะเป็นเพราะธปท.ยังมีความจำเป็นต้องเข้าซื้อเงินเหรียญสหรัฐในตลาดเข้าเก็บสะสมในทุนสำรอง เพื่อแทรกแซงค่าเงินบาทไม่ให้ผันผวนหรือแข็งค่าขึ้นเร็วเกินไป จะได้ไม่กระทบเศรษฐกิจการค้าและการลงทุนของประเทศ